**КОМИ РЕСПУБЛИКАСА ЛИЦЕНЗИЯ СЛУЖБАЛÖН ТШÖКТÖД**

**Коми Республика мутасын алкоголя прöдукцияöн торйöн вузасьöм декларируйтöм кузя государственнöй мог збыльмöдан административнöй регламент вынсьöдöм йылысь**

«Этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» 1995 во вöльгым тöлысь 22 лунся 171-ФЗ №-а Федеральнöй оланпас да «Государственнöй мог збыльмöдан (государственнöй услуга сетан) административнöй регламентъяс лöсьöдан да вынсьöдан пöрадок йылысь» Коми Республикаса Правительстволöн 2009 во урасьöм тöлысь 12 лунся 24 №-а шуöм збыльмöдöм могысь

ТШÖКТА:

1. Вынсьöдны Коми Республика мутасын алкоголя прöдукцияöн торйöн вузасьöм декларируйтöм кузя государственнöй мог збыльмöдан административнöй регламент содтöдын индöм серти.

2. Тайö Тшöктöдсö олöмö пöртöм бöрся кута видзöдны ачым.

Юрнуöдысь С.А.Усачёв

Сыктывкар

2010 вося ода-кора тöлысь 26 лун

52-О №

Вынсьöдöма

Коми Республикаса лицензия службалöн

2010 во ода-кора тöлысь 26 лунся

52-О №-а тшöктöдöн

**КОМИ РЕСПУБЛИКА МУТАСЫН АЛКОГОЛЯ ПРÖДУКЦИЯÖН ТОРЙÖН ВУЗАСЬÖМ ДЕКЛАРИРУЙТÖМ КУЗЯ ГОСУДАРСТВЕННÖЙ МОГ ЗБЫЛЬМÖДАН**

**АДМИНИСТРАТИВНÖЙ РЕГЛАМЕНТ**

**1. Панас**

1.1. Государственнöй мог ним.

Коми Республика мутасын алкоголя прöдукцияöн торйöн вузасьöм декларируйтöм (водзö – государственнöй мог).

1.2. Декларируйтöм кузя административнöй регламент лöсьöдöма, медым бурмöдны деклариуйтöм кузя уджмогъяс, а сiдзжö урчитö Коми Республика мутасын декларируйтöм кузя удж кадколаст да сьöрсьöн-бöрсьöн мунанног.

1.3. Коми Республикаса олöмö пöртысь власьт органлöн ним, кодi веськыда збыльмöдö государственнöй мог.

Государственнöй могсö збыльмöдö Коми Республикаса лицензия служба (водзö - Служба).

1.4. Государственнöй мог веськыда збыльмöдысь нормативнöй правовöй акт лыддьöг.

Государственнöй могсö збыльмöдö Служба татшöм нормативнöй правовöй актъяс серти:

- Россия Федерацияса Оланподув (Российскöй газет, 2009, тöвшöр тöлысь 19 лун; Россия Федерацияса законодательство собрание, 2009, 4 №, 455 ст.);

- «Этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» 1995 во вöльгым тöлысь 22 лунся 171-ФЗ №-а Федеральнöй оланпас (Россия Федерацияса законодательство собрание, 1995, 48 №, 4553 ст.; Российскöй газет, 1999, тöвшöр тöлысь 19 лун);

- «Коми Республика мутасын этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» Коми Республикаса 2005 во öшым тöлысь 7 лунся 135-РЗ №-а Оланпас (Республика, 2005, öшым тöлысь 13 лун);

- «Коми Республика мутасын алкоголя прöдукцияöн торйöн вузасьöм йылысь декларацияяс сетан пöрадок вынсьöдöм йылысь» Коми Республикаса Правительстволöн 2005 во öшым тöлысь 29 лунся 335 №-а шуöм;

- «Коми Республика мутасын алкоголя прöдукцияöн торйöн вузасьöм лицензируйтöм да сетöм лицензияяс, кутшöмкö кад вылö сувтöдлöм лицензияяс да аннулируйтöм лицензияяс государствосянь пасйöм кузя пöрадок вынсьöдöм йылысь» Коми Республикаса Правительстволöн 2005 во öшым тöлысь 29 лунся 336 №-а шуöм (Республика газет, 2006, урасьöм тöлысь 8 лун);

- «Коми Республикаса лицензия службалöн уджын öткымын юалöм йылысь» Коми Республикаса Правительстволöн 2009 во сора тöлысь 28 лунся 224 №-а шуöм (Коми Республикаса государственнöй власьт органъяслöн индöд-тшöктöмъяс, 2009 во моз тöлысь 14 лун, 26 №, 475 ст.);

- «Коми Республикаса лицензия служба йылысь» Коми Республикаса Юралысьлöн 2009 во сора тöлысь 28 лунся 80 №-а Индöд (Коми Республикаса государственнöй власьт органъяслöн индöд-тшöктöмъяс, 2009 во моз тöлысь 14 лун, 26 №, 470 ст.).

1.5. Шыöдчысьясöс опишитöм, кодъяслöн эм право Россия Федерацияса законодательство серти либö кодъяслы Россия Федерацияса законодательствоöн урчитöм пöрадок серти индöма шыöдчысьяслысь уджмогъяс, öтув уджавны налöн нимсянь Службакöд государственнöй мог збыльмöдiгöн.

Йöзöн, кодъяс серти збыльмöдöны декларируйтöм кузя государственнöй мог, лоöны юридическöй кывкутысьяс, кодъяс торйöн вузасьöны Коми Республика мутасын алкоголя прöдукцияöн, кодъяслöн эм индöм удж збыльмöдöм вылö лицензия (водзö – лицензиатъяс).

Алкоголя прöдукцияöн торйöн вузасьöм йылысь декларация лицензиатъяс сетöны лицензиялöн вына кадö, сiдзжö сэк, кор алкоголя прöдукциялöн бергалöмыс абу.

Алкоголя прöдукцияöн торйöн вузасьöм вылö лицензия сувтöдлöмыс оз мезды лицензиатöс декларация сетöмысь.

Алкоголя прöдукцияöн торйöн вузасьöм вылö лицензия аннулируйтöм дырйи организация сетö декларациясö лицензируйтан удж помасян кадпас вылö кольöм отчётнöй кад бöрся тöлысьлöн 20 лунысь оз сёрджык.

1.6. Государственнöй мог збыльмöдан помшуöмъяс опишитöм.

Государственнöй мог збыльмöдан помшуöмöн лоö отчётнöй кадысь декларируйтöм кампания нуöдан помшуöмъяс йылысь лöсьöдöм отчёт.

**2. Государственнöй мог збыльмöдан пöрадок дорö корöмъяс**

2.1. Государственнöй мог збыльмöдан правилöяс йылысь юöртан пöрадок.

2.1.1. Служба йылысь юöр:

Службалöн места да пошта инпас: 167983, Коми Республика, Сыктывкар, Интернациональнöй ул., 108 к..

Службалöн уна канала телефонъяс:

(8212) 24-24-92, 24-62-39, 24-35-90.

Уджалан местаяс:

Воркута карын (Чернов ул., 10 «А», телефон: (82151) 6-02-10.

Ухта карын (Октябрлы 30 во ул., 4, телефон: (82147) 3-09-69.

Шыöдчöмъяс мöдöдöм вылö электроннöй инпас:

E-mail: [lic@rkomi.ru](mailto:lic@rkomi.ru).

Службалöн официальнöй сайт: <http://lic.rkomi.ru>

Службалöн уджалан кад:

Выльлун - Четверг 8.45 - 18.00

Пекнича 9.00 - 17.00

Пажын вылö кост 13.00 – 14.00

Субöта - Вежалун Шойччан лун

2.1.2. Государственнöй мог збыльмöдöм кузя, сы лыдын государственнöй мог збыльмöданног йылысь юöр вермасны босьтны лицензиатъяс:

веськыда Службаын Сыктывкар, Воркута, Ухта каръясын;

Службалöн юöртан стендъясын;

Службалöн официальнöй сайтын «Колана юöр. Декларируйтöм» юкöдын;

лицензиатъяслöн гижöмöн шыöдчöмъяс серти;

телефон да факсимильнöй связь, электроннöй пошта пыр .

2.1.2.1. Лицензиатъяслöн гижöмöн шыöдчöмъяс серти вочакывсö мöдöдöны шыöдчысьлöн инпас вылö пошта пыр гижöмöн шыöдчöм воан кадпассянь комын календарнöй лунысь оз сёрджык Россия Федерацияса гражданалысь шыöдчöмъяс видлалан пöрадок йылысь законодательство серти.

2.1.2.2. Службалöн юöртан стендъясын йöзöдöны татшöм юöр:

- нормативнöй правовöй актöн урчитöм декларация форма;

- Коми Республика мутасын алкоголя прöдукцияöн торйöн вузасьöм йылысь декларация гижан пöрадок серти инструкция;

- нормативнöй правовöй актöн вынсьöдöм Коми Республика мутасын алкоголя прöдукцияöн торйöн вузасьöм йылысь декларация сетан пöрадок.

2.1.2.3. Государственнöй мог збыльмöдöм йылысь юöр босьтöм могысь лицензиатъяслöн телефон звöнокъяс да устнöя шыöдчöмъяс вылö вочавидзигöн Службалöн алкоголя прöдукциялöн бергалöм бöрся контроль юкöнса специалистлы колö висьтавны: овсö, нимсö, вичсö, чинсö, юкöнлысь нимсö. Телефон пыр сёрнитiгöн специалистлы колö стöча да вежавидзöмöн юöртны шыöдчысь лицензиатъяслы найöс налы колана юалöмъяс серти.

Кор Службаса специалистлöн, кодi примитiс звöноксö, абу позянлуныс аслыс вочавидзны индöм юалöм вылö, сэки телефон звöнок вылö вочавидзö Службаса мöд чина морт либö шыöдчысьлы лицензиат висьталö телефон номер, мый серти позьö босьтны колана юöр.

2.1.2.4. Службалöн сайтын йöзöдöны татшöм юöр:

- оланпас пыртысь да мукöд нормативнöй правовöй актлöн текстъяс, кытчö пырöны государственнöй мог збыльмöдöм регламентируйтысь нормаяс;

- тайö административнöй регламентсö;

- Службалöн инпас, уджаланног, Службалöн телефон номеръяс.

2.2. Государственнöй мог збыльмöдан кад.

2.2.1. Государственнöй мог збыльмöдан кад урчитсьö декларация сетан кад да сiйöс прöверитан кад серти бергалан алкоголя прöдукция мында йылысь декларацияын юöр даннöйяс базаö пыртöмöн.

2.2.1.1. Декларация сетан отчётнöй кадколастöн лыддьыссьö медводдза квартал, во джын, öкмыс тöлысь, во.

2.2.1.2.Декларация сетан кадсö урчитöны нормативнöй правовöй актöн отчётнöй кад кольöм бöрын тöлысьлöн 20 лунысь оз сёрджык, быд квартал: тöвшöр, косму, сора, йирым тöлысьясын.

Кор Службаö декларация сетан бöръя луныс воö уджавтöм (праздник) лун вылö, сэки сiйöс сетан лунöн лыддьыссьö уджавтöм (праздник) лун бöрся луныс.

2.2.1.3. Декларацияын индöм юöр прöверитан кадыс да бергалöм алкоголя прöдукция мында йылысь даннöйяслöн базаö пыртöмыс оз вермы лоны отчётнöй кадколастлöн 20-öд лун бöрын 30 уджалана лунысь дырджык.

2.2.1.4. Гежöд случай дырйи, кор колö содтöд эскöдны, стöчмöдны алкоголя прöдукция ньöбан мында да сыöн торйöн вузасьöм йылысь юöрсö Службаса чина йöзлöн подулалöм вöзйöмъяс серти, кодъяс прöверитiсны декларацияяссö да пыртiсны даннöйяс базаö декларацияын индöм юöр, сэки государственнöй мог збыльмöдан кадсö вермас нюжöдны Службаса юрнуöдысь, но 10 уджалан лунысь оз дырджык вылö Службаса алкоголя прöдукциялöн бергалöм бöрся контроль юкöнса чина мортлöн служебнöй записка вылö подуласьöмöн.

2.3. Государственнöй мог збыльмöдны кутшöмкö кад вылö сувтöдлöм либö государственнöй мог збыльмöдöмын öткажитöм вылö подув лыддьöг.

2.3.1. Государственнöй мог збыльмöдны дугöдöм вылö подувсö абу артыштöма.

2.4. Государственнöй мог збыльмöдан местаяс дорö корöмъяс.

2.4.1. Государственнöй мог збыльмöдан местаяс лöсялöны Россия Федерацияса законодательствоöн урчитöм корöмъяслы лицензиатъясöс бур условиеясöн да Службаса чина йöзöс колана уджалан условиеясöн могмöдöмöн.

2.4.2. Государственнöй мог збыльмöдiгöн лицензиатъяслы лöсьöдсьöны бур условиеяс, сы лыдын гарантируйтсьöны примитöм, виччысьöм, юöр (консультация) босьтöм да декларация гижöм вылö колана ногöн оборудуйтöм жыръяс, Службаса чина йöзлы лöсьöдöны бур условиеяс государственнöй мог збыльмöдöм вылö, а сiдзжö вермытöмъяслысь правояссö могмöдöм кузя налöн шыöдчöмъяс серти государственнöй мог збыльмöдöм вылö условиеяс.

Государственнöй мог збыльмöдан местаясын артыштöма оборудуйтны öтувъя вöдитчан позяна местаяс (асмогасянiнъяс) да волысьяслысь вылыс кöлуй видзанiнъяс.

Лицензиатъясöн декларация сетöм дырйи öчередьын виччысян кадыс оз вермы лоны 10 минутысь дырджык.

2.4.3. Службалöн места кузя зданиеö пыранiн оборудуйтсьö табличкаöн, кытчö индöны Службалысь нимсö Коми Республикаса государственнöй кывъяс вылын.

2.4.4. Лицензиатъясöс примитöны Службалöн торъя жыръясын, кöнi индöны табличкаяс да Службаса тэчаса юкöдувъяслысь нимъяс, кабинет номеръяс, специалистъяслысь овъяс, нимъяс, вичьяс да чинъяс, кодъяс кывкутöны государственнöй мог збыльмöдöм вöсна, а сiдзжö могмöдöны улöсъясöн, пызанъясöн.

Пызанъяс вылын индöма бумага да канцелярскöй кöлуй (шарикöвöй ручкаяс), декларация бланокъяс, Декларация гижöм кузя инструкция, Коми Республика мутасын алкоголя прöдукцияöн торйöн вузасьöм йылысь декларация сетан пöрадок, мый вынсьöдöма нормативнöй правовöй актöн.

2.4.5. Службаса чин мортлöн быд уджалан места колö оборудуйтны торъя компьютерöн да даннöйяслöн юöр колана базаяс дорö позянлунöн, печатайтысь да сканируйтысь устройствоясöн.

2.5. Государственнöй мог збыльмöдсьö дон босьттöг.

**3. Административнöй процедураяс**

Государственнöй мог збыльмöдöмö пырöны татшöм административнöй процедураяс (Административнöй процедуралöн сьöрсьöн-бöрсьöн мунан блок-схемасö индöма 1 содтöдын):

- декларацияяс (стöчмöдöм декларацияяс) примитöм да регистрируйтöм;

- декларацияясын (стöчмöдöм декларацияясын) индöм юöр анализируйтöм.

**3.1. «Декларацияяс (стöчмöдöм декларацияяс) примитöм да регистрируйтöм» административнöй процедура**

3.1.1. Декларация примитöм да регистрируйтöм вылö подулöн лоö:

- лицензиатöн либö лицензиатöс петкöдлысьöн отчётнöй кадколастысь декларация сетöм:

- лицензиатöн либö лицензиатöс петкöдлысьöн стöчмöдöм декларация сетöм (кор организация казялö Службаö сетöм декларацияын, мый юöрсö абу индöма либö абу тырвыйö индöма, а сiдзжö öшыбкаяс дырйи).

3.1.2. Кор организация казялö Службаö сетöм декларацияын, мый юöрсö абу индöма либö абу тырвыйö индöма, а сiдзжö öшыбкаяс дырйи, сэки организациялы колö пыртны колана вежсьöмъяс декларацияö да сетны Службаö стöчмöдöм декларация индöмторсö, абу индöм либö абу тырвыйö индöм юöр, а сiдзжö öшыбкаяс казялан лунсянь дас уджалан лунöн.

3.1.3. Декларация (стöчмöдöм декларация) сетсьö Воркута, Ухта каръясын Службаса öтувъя юкöнö либö чина мортлы бумага вылын нормативнöй правовöй актöн вынсьöдöм форма серти, организациялысь филиалъяс да мукöд тэчаса юкöдув тöд вылö босьтöмöн (2 №-а содтöд) отчётнöй кадколаст заводитчöмсянь содтöмöн.

3.1.4. Декларацияяссö (стöчмöдöм декларацияяссö) вермöны сетны Службаö лицензиатъяс асьныс да /либö лицензиатъясöс петкöдлысьяс дöверенносьттöг либö пошта пыр.

Сэтшöм случай дырйи, кор декларацияяссö (стöчмöдöм декларацияяссö) лицензиат либö лицензиатöс петкöдлысь сетiсны асьныс, сэки сiйöс сетан кадпасöн лыддьöны Службаын декларация регистрируйтан лунсö.

Кор декларациясö (стöчмöдöм декларациясö) мöдöдöма пошта пыр, сэки сiйöс мöдöдан луннас лыддьыссьö кöнвертын штемпель вылын пошта пыр мöдöдан кадпас.

Декларациясö (стöчмöдöм декларациясö) регистрируйтöны Службаын делопроизводство кузя инструкция серти.

- Сыктывкарын – Службалöн öтувъя юкöнса специалист;

- Воркута, Ухта каръясын – Службалöн алкоголя прöдукциялöн бергалöм бöрся контроль юкöнса специалистъяс.

Примитöм декларация (стöчмöдöм декларация) вылын пуктöны штамп пыран номерсö да регистрируйтан кадпассö индöмöн.

Декларациясö (стöчмöдöм декларациясö) регистрируйтöны электроннöй документооборот системаын да лицензионнöй корöмъяслöн да условиеяслöн электроннöй базаын.

Лицензиатлöн кöсйöм серти, декларациясö (стöчмöдöм декларациясö) позьö сетны 2 экземплярын: декларациялысь медводдза экземплярсö кольöны Службаын, мöд экземплярсö сетöны аслыс лицензиатлы либö сiйöс петкöдлысьлы декларация регистрируйтöм бöрын сiйöс примитан кадпассö Службаöн пасйöмöн.

3.1.5. Юöр, мый абу индöма декларациялöн 9, 10, 14 графаясын, вермас сетсьыны лицензиатöн торъя листъяс вылын содтöдъясöн, кöнi индыссьöны организацияяслöн - алкоголя прöдукция вайысьяслöн ним, ИНН, инпас да ньöбöм алкоголя прöдукция вылö транспортöн тöвар нуан накладнöйяслöн номеръяс йылысь, сылöн качество бöрся видзöдан помшуöмъяс йылысь даннöйяс испытательнöй лабораторияясын алкоголя прöдукция видлалан мындасö, испытаниеяс серти сёрнигижöдлöн кадпассö да номерсö, аккредитуйтöм лаборатория нимсö, сылöн аккредитациялöн аттестуйтан номерсö индöмöн.

Декларация дорö содтöдъяссö вермасны оформитны ас киöн либö машинописнöя произвольнöй формаын да эскöдны организацияса юрнуöдысьлöн да бухгалтерлöн кырымпасöн, а сiдзжö печатьöн.

Кор Службаö воö стöчмöдöм декларация, сэки организациялы колö вöзйыны гижны гöгöрвоöдöм, мыйла пыртöма вежсьöмъяссö, мый эскöдöма организациялöн печатьöн да юрнуöдысьлöн да медыджыд бухгалтерлöн кырымпасöн.

3.1.6. Декларация, мый сетöма отчётнöй кадколастысь выльысь (стöчмöдöм декларация) примитсьö да регистрируйтсьö лицензионнöй корöмъяслöн да условиеяслöн электроннöй базаö даннöйяс пырттöг.

3.1.7. Административнöй процедуралöн помшуöмöн лоö декларацияяс примитöм да электроннöй документооборот системаын, а сiдзжö лицензионнöй корöмъяслöн да условиеяслöн электроннöй базаö регистрируйтöм да декларациясö Службаса алкоголя прöдукциялöн бергалöм бöрся контроль юкöнö сетöм.

Административнöй процедура збыльмöдан меддыр кадыс кык уджалан лун.

**3.2. «Декларацияясын (стöчмöдöм декларацияясын) индöм юöр анализируйтöм» административнöй процедура**

3.2.1. Юöр, сы лыдын деларацияын (стöчмöдöм декларацияын) индöм юöр анализируйтöм вылö подулöн лоö Службаса алкоголя прöдукциялöн бергалöм бöрся контроль юкöнö декларация воöм.

3.2.2. Декларацияын (стöчмöдöм декларацияын) индöм юöрсö прöверитöны Службаса алкоголя прöдукциялöн бергалöм бöрся контроль юкöнса чина йöз со мый вылö:

- кутчысьöны-ö декларациялöн вынсьöдöм формаö да сiйöс гижан тырвыйöлунö;

- колана-ногöн-ö индöма отчётнöй кадколаст;

- колана-ногöн-ö индöма отчётнöй кадколаст заводитчöм вылö алкоголя прöдукция колясъяс йылысь декларациялöн воддза помшуöмъяс (водзын сетлöм) кузя Службаöн лöсьöдöм даннöяслöн база серти;

- колана-ногöн-ö индöма алкоголя прöдукциялысь сикассö (сур кындзи), мый колö декларируйтны, вына законодательство серти;

- эм-ö декларациялöн бöръя лист вылын организациялöн юрнуöдысьлöн да бухгалтерлöн кырымпасъяс, а сiдзжö организациялöн печать;

- индöма-ö декларацияын бергалан алкоголя прöдукциялöн мында йылысь юöр сöмын дал серти (1 дал = 10 литр);

- индöма-ö декларацияын бергалан алкоголя прöдукциялöн мында йылысь юöр отчётнöй кадколаст заводитчöмсянь содöмöн водзын сетлöм декларацияяслöн помшуöмъяс кузя Службаöн лöсьöдöм даннöяслöн база серти;

- колана ногöн-ö классифицируйтöма декларацияын индöм алкоголя прöдукциялысь сикасъяссö законодательство серти да алкоголя прöдукцияöн торйöн вузасьöм вылö вына лицензия серти.

3.2.3. Декларацияясын (стöчмöдöм декларацияясын) индöм юöр анализируйтан меддыр кадыс, сы лыдын, кор колö содтöд прöверитны (эскöдны) сетöм юöрсö, оз вермы лоны декларационнöй кампания помасьöм бöрын 40 уджалан лунысь дырджык, кольöм отчётнöй кадколаст бöрын тöлысьлöн 20 лун бöрын.

3.2.4. Декларацияясын (стöчмöдöм декларацияясын) индöм юöр прöверитны коланлун вылö подулöн лоöны öшыбкаяс, мый аддзис декларацияын Службаса чина морт:

- отчётнöй кадколаст заводитчöм вылö алкоголя прöдукция мында йылысь юöрын эмöсь вежлалöмъяс, торъялöмъяс да кор сiйö торъялö лицензиатöн водзын сетлöм деларацияын сетöм юöрысь:

- абу тырвыйö индöма вынсьöдöм декларация форма кузя юöрсö:

- декларацияын сетöма юöр, мый во заводитчöмсянь бергалан алкоголя прöдукция эз сод, а сiдзжö дзик абу бергалöма;

- сетöма организацияяс (поставщикъяс) йылысь юöр, кодъяслöн абу алкоголя прöдукция ньöбöм, видзöм да вайöм вылö лицензия.

3.2.5. Декларацияяс (стöчмöдöм декларацияяс) прöверитан помшуöмъяс кузя, кор эм тайö административнöй регламентлöн 3.2.4. пунктын индöм подувъясысь öти, сэки алкоголя прöдукциялöн бергалöм бöрся контроль юкöнса чина морт телефон пыр либö гижöмöн юöртö лицензиатлы аддзöм öшыбкаяс йылысь да урчитöм кадö стöчмöдöм декларация сетны коланлун йылысь.

Службаса чина морт лицензируйтан да видзöдан юкöнсянь лицензиатъяс лыддьöг йылысь, кодъяс эз сетны алкоголя прöдукцияöн торйöн вузасьöм йылысь декларация, да лицензиатъяс лыддьöг йылысь, кодъяс сетiсны декларация кадколастъяс торкöмöн, сы лыдын лицензиатъяс серти, кодъяс сетiсны бергалан алкоголя прöдукция нулевöй мындаöн декларация, юöр (реестрысь выписка) воöмсянь куим уджалан лунöн мöдöдö организацияяслы, кодъяс Коми Республика мутасын оптöн вайöны алкоголя прöдукция, вылынджык индöм лицензиатъяслы алкоголя прöдукция вайöмсö эскöдöм йылысь запросъяс.

Сыктывкар, Воркута, Ухта каръясын Службаса чина морт, кодi нуöдö декларация серти прöверка, пуктö ассьыс кырымпассö декларация улын да водзö видзöдö стöчмöдöм декларация (коланлун дырйи) лицензиатöн сетан кад бöрся.

3.2.6. Сэтшöм случай дырйи, кор оптовöй организацияяс сетасны лицензиатъяс серти юöр, кодъяс декларацияын вöчисны öшыбкаяс, алкоголя прöдукция вайöм йылысь мукöд юöр, мый серти торъялö лицензиатöн сетöм декларацияын индöм мындаыс, сэки лицензиат кывкутö абу збыль сетöм юöр вöсна законодательство серти.

3.2.7. Декларацияын индöм бергалан алкоголя прöдукция мында йылысь юöрсö, сы лыдын выльысь сетöм (стöчмöдöм декларацияын), пыртö Службаса чина морт Коми Республика мутасын бергалан алкоголя прöдукция мында серти учёт нуöдан базаö муниципальнöй юкöнъяс серти юклöмöн кольöм отчётнöй кадколаст бöрся тöлысьлöн 20-öд лун бöрын нелямын уджалан лунысь абу сёрджык.

3.2.8. Декларация серти прöверка нуöдöмсö, а сiдзжö бергалан алкоголя прöдукция мында серти учёт нуöдан базаö декларацияын индöм юöр пыртöмсö эскöдö Службаса чина мортлöн кырымпас декларациялöн бланок помын.

Отчётнöй кадколастлöн 20 лун бöрын нелямын уджалан лунысь оз сёрджык Службаса алкоголя прöдукциялöн бергалöм бöрся контроль юкöн сетö видлавны Службаса юрнуöдысьлы (юрнуöдысьöс вежысьлы) отчётнöй кадколастысь нуöдöм декларационнöй кампаниялöн помшуöмъяс йылысь отчёт.

Отчётын колö индыны отчётнöй кадколастысь КР мутасын бергалана алкоголя прöдукция öтувъя мында, а сiдзжö республикаса муниципальнöй юкöнъяс серти, сетöм да абу сетöм декларация лыд, лицензиатъяслысь нимъяс, кодъяс торкисны декларация сетан кадсö, муниципальнöй юкöнъяс серти алкоголя прöдукция ньöбан мындасö (сы лыдын сикасъяс серти), бергалана алкоголя прöдукция мындалöн воддза волöн сэтшöм жö кад серти вежласьöм.

Юöрсö, мый босьтöма декларационнöй кампаниялöн помшуöмъяс серти, йöзöдöны Службалöн сайтын, а сiдзжö Службалы сiйöс позьö сетны колана ведомствояслы, йöзöс юöртан средствояслы, меставывса асвеськöдлан органъяслы налöн запрос серти, наöн вöдитчöны Коми Республикаса алкоголь рыноклысь серпассö видзöдöм могысь.

3.2.9. Индöм административнöй процедураяслöн помшуöмöн лоö отчётнöй кадö декларируйтöм кампания нуöдан помшуöмъяс йылысь лöсьöдöм отчёт.

**4. Государственнöй мог збыльмöдöм бöрся видзöдан пöрадок да форма**

4.1. Сы бöрся, кыдзи Службаса кывкутысь чина йöз быд лун пыдди пуктöны да збыльмöдöны тайö административнöй регламентлысь да государственнöй мог збыльмöдöм вылö корöмъяс индысь мукöд нормативнöй правовöй актлысь положениеяс, видзöдöны Службаса чина йöз налöн кывкутан пöрадок да чина регламентъяс кузя уджмогъяс серти.

4.2. Прöверкаяссö вермасны нуöдны план серти (нуöдсьöны квартальнöй, воджынъя либö вося уджалан планъяс подув вылын), тематика серти (прöверитöны, кыдзи збыльмöдсьö государственнöй мог торъя юалöмъяс серти, мый йитчö государственнöй мог збыльмöдöмкöд) да абу план серти (лицензиатлöн торъя шыöдчöм кузя).

4.3. Службаса чина йöзöн прöверяйтана деларацияяслысь тырвыйöлунсö да качествосö, государственнöй мог збыльмöдöмлысь тырвыйöлунсö план серти бöрйöмöн прöверкаяс нуöдö Службаса юрнуöдысь (юрнуöдысьöс вежысь) во джыннас öтчыдысь. Абу план серти прöверкаяс нуöдö Службаса юрнуöдысь гражданалöн шыöдчöмъяс вылö подуласьöмöн.

4.4. Гражданалöн, налöн öтувъяслöн да организацияяслöн Службаса юрнуöдысь дорö шыöдчöмъяс дырйи вермас котыртсьыны комиссия гражданаöс, öтйöза öтувъяс да организацияяс сэтчö пыртöмöн, медым абу план серти прöверитны государственнöй услуга сетöмлысь тырвыйöлунсö да качествосö.

4.5. Государственнöй мог збыльмöдiгöн примитöм (олöмö пöртöм) решениеясысь да вöчöмторъясысь (вöчтöмторъясысь) гражданскöй служащöйяс кывкутöны оланпасъяс серти.

**5. Чина мортлысь могъяс збыльмöдöмсö (могъяс збыльмöдтöмсö), а сідзжö государственнöй услуга сетігöн сыöн примитöм решениесö обжалуйтан пöрадок**

5.1. Лицензиатлöн эм право ёрдöдз обжалуйтны государственнöй мог збыльмöдiгöн Службалысь примитöм вöчöмторъяс да решениеяс Службаса юрнуöдысь (юрнуöдысьöс вежысь) дорö шыöдчöмöн, а сiдзжö Россия Федерацияса законодательство серти ёрд пöрадокын.

5.2. Ёрдöдз обжалуйтан помкаöн лоö тайö административнöй регламентлысь положениеяс торкалöм.

5.3. Ёрдöдз обжалуйтан процедура заводитöм вылö подулöн лоö Службаö воöм шыöдчöм (норасьöм), мый регистрируйтöны Службаса öтувъя юкöнын да сiйö воан луннас либö мöд луннас сетöны Службаса юрнуöдысьлы, кодi примитö шыöдчöм (норасьöм) кузя служебнöй прöверка нуöдöм йылысь решение да индö служебнöй прöверка нуöдöм да шыöдчöм (норасьöм) вылö вочакыв дасьтöм вöсна кывкутысьöс.

5.4. Службаса уджалысьясöн да чина йöзöн тайö административнöй регламентлысь положениеяс торкалöм йылысь юöрсö позьö мöдöдны электроннöй пошта пыр: E-mail: lic@rkomi.ru, а сiдзжö юöртны телефон пыр: (8212) 24-24-92, 24-62-39, 24-35-90.

5.5. Шыöдчöм (норасöм) вермöны кольны вочакывтöг сэк, кор:

5.5.1. Шыöдчöмын (норасьöмын) абу сетöма шыöдчысь йылысь, кодi мöдöдöма шыöдчöмсö, юöрсö да пошта инпассö, мый серти колö сетны вочакыв.

5.5.2. Шыöдчöмын (норасьöмын) эмöсь ёрччана либö увтыртана кывъяс, чина мортлöн, а сiдзжö сылöн семьяö пырысьяслöн олöмлы, дзоньвидзалунлы да эмбурлы грöзитöм.

5.5.3. Шыöдчöмсö (норасьöмсьö) он вермы лыддьыны.

5.5.4. Шыöдчöмын (норасьöмын) эм юалöм, мый вылö унаысь нин вöлi сетлöма гижöмöн вочакыв водзынджык мöдöдлöм шыöдчöмъяскöд (норасьöмъяскöд) йитöдын, да та дырйи шыöдчöмын (норасьöмын) оз вайöдсьыны выль помкаяс да лоöмторъяс.

5.5.5. Шыöдчанторйыс (норасянторйыс) абу.

5.6. Шыöдчысьлöн шыöдчöм (норасьöм) мöдöдсьö Службаса юрнуöдысьлы.

5.7. Шыöдчöм (норасьöм) видлалöмын öткажитöм дырйи шыöдчысьлы юöртöны гижöмöн öткажитан помкасö индöмöн.

5.8. Шыöдчысьлöн эм право босьтны гижöмöн шыöдчöм (норасьöм) подулалöм да видлалöм вылö колана юöр да документъяс.

5.9. Шыöдчöмъяс (норасьöмъяс) примитöны Службалöн инпас кузя да уджалан кадö, мый индöма тайö административнöй регламентлöн 2.2.1 пунктын. Шыöдчöмъяс (норасьöмъяс) примитöм вöсна кывкутö Службалöн öтув юкöнса консультант.

5.10. Шыöдчöм (норасьöм) видлавсьö гижöмöн шыöдчöм пасъян лунсянь комын календарнöй лунöн.

5.11. Ёрдöдз обжалуйтан помшуöмöн лоö шыöдчöмын (норасьöмын) индöм юалöмъяс серти гижöмöн вочакыв.

5.12. Государственнöй мог збыльмöдiгöн олöмö пöртöм да примитöм вöчöмторъяс (вöчтöмторъяс) да решениеяс обжалуйтöм кузя шыöдчöм объективнöя да ас кадö видлалöм вöсна кывкутö Службаса чина морт, кодi кырымалiс шыöдчöм (норасьöм) вылö вочакыв

5.13. Сэтшöм случай дырйи, кор колана мортлöн чайтöм серти, государственнöй услуга сетiгöн примитöм решениеяс, Службаса чина йöзлöн вöчöмторъяс (вöчтöмторъяс) торкöны сылысь правосö да оланпас серти интересъяссö, сэки колана мортлöн эм право шыöдчынын колана ногöн Коми Республикаса Арбитражнöй ёрдö либö öтувъя юрисдикцияа лöсялана ёрдö.

Шыöдчöмсö позьö сетны Коми Республикаса Арбитражнöй ёрдö либö öтувъя юрисдикцияа лöсялана ёрдö куим тöлысьöн сiйö лунсянь, кор колана морт тöдмалiс сылысь правояс да оланпас серти интересъяс торкалöм йылысь.

Тайö Регламент дорö

1 №-а содтöд

Коми Республикаса лицензия службалы администрируйтны индöм алкоголя прöдукцияöн торйöн вузасьöм декларируйтöм кузя административнöй процедуралöн сьöрсьöн-бöрсьöн мунан

БЛОК-СХЕМА

|  |  |
| --- | --- |
| Лицензиат –  юридическöй кывкутысь, кодi торйöн вузасьö  алкоголя прöдукцияöн Коми Республика мутасын | |
| Алкоголя прöдукцияöн  торйöн вузасьöм йылысь декларация | Алкоголя прöдукцияöн  торйöн вузасьöм йылысь стöчмöдöм декларация |
| Коми Республикаса лицензия служба –  Коми Республикаса олöмö пöртысь власьт орган, кодi збыльмöдö Коми Республика мутасын алкоголя прöдукцияöн торйöн вузасьöм декларируйтöм кузя государственнöй мог | |
| Декларацияяс (стöчмöдöм декларацияяс) примитöм да регистрируйтöм  **Видзöдö öтувъя юкöнса начальник**  Процедура збыльмöдан меддыр кад – решение примитан лунсянь 2 уджалан лун | |
| Декларацияясын (стöчмöдöм декларацияясын) индöм юöр анализируйтöм  **Видзöдö алкоголя прöдукциялöн бергалöм бöрся контроль юкöнса начальник**  Процедура збыльмöдан меддыр кад – декларационнöй кампания помасьöм бöрын 40 уджалан лун | |
| Отчётнöй кадысь декларационнöй кампания нуöдан помшуöмъяс йылысь лöсьöдöм отчёт | |

Тайö Регламент дорö

2 №-а содтöд

Коми Республика мутасын алкоголя прöдукцияöн торйöн вузасьöм йылысь

ДЕКЛАРАЦИЯ ФОРМА

200\_\_\_вося\_\_\_\_\_\_\_\_\_\_\_\_\_\_\_\_\_\_\_\_лун вылö

Лицензиатлöн ним, ИНН, юридическöй инпас \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Лицензиялöн серия, номер, вына кад, кодi сетöма \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| д/в № | Алкоголь прöдукция сикас | Отчётнöй кад заводитчöм вылö коляс | | | Ньöбöма | | | | | Торйöн вузалöма | | | | Отчётнöй кад помасьöм вылö коляс | | | Поставщикъяслы бергöдöм, дал |
| ставыс, дал | с.л. алкоголя прöдукция, мый вöчöма Коми Республика мутасын, дал | с.л. йöзмуса алкоголя прöдукция, дал | ставыс, дал | с.л. алкоголя прöдукция, мый вöчöма Коми Республика мутасын, дал | с.л. йöзмуса алкоголя прöдукция, дал | поставщик организацияяслöн ним, ИНН, инпас | ТТН кадпас да номер | ставыс, дал | с.л. йöзмуса алкоголя прöдукция, дал | с.л. алкоголя прöдукция, мый вöчöма Коми Республика мутасын, дал | качество бöрся видзöдан помшуöмъяс (испытательнöй лабораторияясын алкоголя прöдукция видлалан мында, сюрс дал, испытаниеяс серти сёрнигижöдлöн кадпас да номер, аккредитуйтöм лаборатория ним, сылöн аккредитациялöн аттестуйтан номер) | ставыс, дал | с.л. йöзмуса алкоголя прöдукция, дал | с.л. алкоголя прöдукция, мый вöчöма Коми Республика мутасын, дал |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 |
|  |  |  |  |  |  |  |  |  |  |  |  |  |  |  |  |  |  |

Юрнуöдысь \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бухгалтер \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

П.М.

Вуджöдiс Кузнецова Н.А., 24 376 пас